《从军诗五首·其一》
两汉·王粲

从军有苦乐，但问所从谁。
所从神且武，焉得久劳师。
相公征关右，赫怒震天威。
一举灭獯虏，再举服羌夷。
西收边地贼，忽若俯拾遗。
陈赏越丘山，酒肉逾川坻。
军中多饫饶，人马皆溢肥。
徒行兼乘还，空出有余资。
拓地三千里，往返速若飞。
歌舞入邺城，所愿获无违。
昼日处大朝，日暮薄言归。
外参时明政，内不废家私。
禽兽惮为牺，良苗实已挥。
窃慕负鼎翁，愿厉朽钝姿。
不能效沮溺，相随把锄犂。
孰览夫子诗，信知所言非。

作者简介：王粲（177-217），字仲宣，山阳郡高平（今山东微山）人。东汉末年著名文学家，“建安七子”之一，由于其文才出众，被称为“七子之冠冕”。初仕刘表，后归曹操。